Γνωμοδότηση σχετικά με την τροποποιημένη πρόταση οδηγίας του Ευρωπαϊκού Κοινοβουλίου και του Συμβουλίου για τις διασυνοριακές μεταφορές πίστωσης στην ΕΕ

(95/C 301/01)

Στις 6 Ιουλίου 1995, και σύμφωνα με το άρθρο 23, εδάφιο 2, του Εσωτερικού Κανονισμού, η Οικονομική και Κοινωνική Επιτροπή αποφάσισε να προβεί στην κατάρτιση γνωμοδότησης για την ανωτέρω τροποποιημένη πρόταση.

Το τμήμα οικονομικών, δημοσιονομικών και νομισματικών υποθέσεων στο οποίο ανατέθηκε η προετοιμασία των σχετικών εργασιών υιοθέτησε την πρόσθετη γνωμοδότησή του στις 18 Ιουλίου 1995 με βάση την εισηγητική έκθεση του κ. Burani.

Κατά την 328η σύνοδο ολομέλειας που πραγματοποιήθηκε στις 13 Σεπτεμβρίου 1995, η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Την 1η Ιουνίου 1995, η Οικονομική και Κοινωνική Επιτροπή είχε υιοθετήσει ομόφωνα γνωμοδότηση () η οποία ενέπνευσε σε μεγάλο βαθμό την Επιτροπή κατά την κατάρτιση της υπό εξέταση τροποποιημένης πρότασης.

1.2. Η Οικονομική και Κοινωνική Επιτροπή χαίρει διότι η Επιτροπή ακολούθησε τη γενικότερη προσέγγιση του προβλήματος, αναγνωρίζοντας ότι «η τροποποιημένη πρόταση λαμβάνει σε μεγάλο βαθμό υπόψη τις παρατηρήσεις που διετύπωσε η ΟΚΕ».

1.3. Η ΟΚΕ θεωρεί εντούτοις ότι η οδηγία θα μπορούσε να καταστεί σαφέστερη και πιο ισορροπημένη εάν είχαν υιοθετηθεί οι δύο τροποποιήσεις που προτάθηκαν στην προηγούμενη γνωμοδότηση και τις οποίες η Επιτροπή δεν έλαβε υπόψη στη διατύπωση της τροποποιημένης πρότασης.

2. Ειδικές παρατηρήσεις επί της τροποποιημένης πρότασης οδηγίας

2.1. Άρθρο 5 - Υποχρέωση εκτέλεσης της μεταφοράς σε εύλογη προθεσμία

2.1.1. Η πρώτη παράγραφος του άρθρου αυτού θεσπίζει ότι το ίδρυμα του εντολέα ενέχει ευθύνη έναντι του εντολέα για την ολοκλήρωση της μεταφοράς πίστωσης το αργότερο μέχρι το τέλος της πέμπτης εργάσιμης ημέρας που έπεται της αποδοχής από αυτό της εντολής πληρωμής. Η διατύπωση αυτή είναι απαράδεκτη. Στη γενική και αφηρημένη αναφορά της «μεταφοράς πίστωσης» δεν λαμβάνονται υπόψη οι χρησιμοποιούμενες τεχνικές, ενώ οι πιθανές περιπτωσιολογίες είναι εξαιρετικά ποικίλες και διάφορες: το διάστημα πέντε ημερών αποτελεί εξαιρετικά μακρά προθεσμία για ορισμένους τύπους μεταφοράς που χρησιμοποιούν δίκτυα πληροφορικής και μπορούν αφετέρου να αποτελέσουν εξαιρετικά σύντομη προθεσμία όταν χρησιμοποιούνται συστήματα μεταφοράς με πολύ αργότερους ρυθμούς και με την παρέμβαση πολλών ενδιάμεσων τραπεζών. Πρέπει κατά συνέπεια η έννοια του «χρόνου εκτελέσεως» να διασυνδεθεί με την τυπολογία της μεταφοράς πληρωμής που θα ακολουθηθεί: στην «προδιαγεγραμμένη προθεσμία» πρέπει να αντιστοιχεί μία «εξίσου» »προδιαγεγραμμένη» μεταφορά πίστωσης.

2.1.2. Η ΟΚΕ συνεπώς προτείνει και πάλι την τροποποίηση του άρθρου 5, παράγραφος 1, κατά τον ίδιο τρόπο που είχε προταθεί και στην προγένεστερη γνωμοδότησή της:

«Το ίδρυμα του εντολέα ενέχει ευθύνη έναντι του εντολέα για την ολοκλήρωση της μεταφοράς πίστωσης το αργότερο μέχρι το τέλος της πέμπτης εργάσιμης ημέρας που έπεται της αποδοχής από αυτό μίας πληρωμής εντολής η οποία πρέπει να εκτελεστεί επειγόντως, και εφόσον είτε η διαβίβαση δεν περιλαμβάνει την παρέμβαση περισσοτέρων από δύο τραπεζών, είτε υφίσταται αυτόματο σύστημα συμψηφισμού στη χώρα του δικαιούχου.»

2.2. Άρθρο 7 - Υποχρέωση των ιδρυμάτων για την επιστροφή χρημάτων σε περίπτωση μη εκτέλεσης μεταφοράς

2.2.1. Η ΟΚΕ συγχαίρει την Επιτροπή διότι ακολούθησε στο νέο προτεινόμενο κείμενο του άρθρου 7.2 την πρόταση που είχε διατυπώσει στην προγενέστερη γνωμοδότησή της (σημείο 5.6.6, παράγραφος 2). Θεωρεί επιπλέον ότι η οδηγία θα καταστεί πιο ισόρροπη και συνεπώς θα αυξηθεί η αξιοπιστία της, εάν το Κοινοβούλιο και το Συμβούλιο λάβουν υπόψη τη γνώμη που εξέφρασε στην προηγούμενη γνωμοδότησή της (σημείο 5.6.3) η οποία και επαναλαμβάνεται κατά λέξη στο ακόλουθο σημείο.

2.2.2. Η ΟΚΕ προτείνει και πάλι να τροποποιηθεί το άρθρο 7, παράγραφος 1, ως εξής:

«1. Εάν μετά την αποδοχή εντολής πληρωμής ποσού το οποίο δεν υπερβαίνει τα 10 000 Ecu από το ίδρυμα του εντολέα, η σχετική μεταφορά πίστωσης δεν ολοκληρωθεί για λόγους διαφορετικούς από ανωτέρα βία ή σφάλμα του εντολέα, ο εντολέας έχει το δικαίωμα - με την επιφύλαξη προβολής αντίρρησης από τον δικαιούχο - να ζητήσει την πίστωση του λογαριασμού του με ολόκληρο το ενταλθέν ποσό της μεταφοράς πίστωσης, προσαυξημένο με τους σχετικούς τόκους και με το ποσό των εξόδων της μη εκτελεσθείσας μεταφοράς. Η σχετική αίτηση υποβάλλεται τουλάχιστον είκοσι εργάσιμες μέρες μετά την ημερομηνία κατά την οποία πρέπει να έχει ολοκληρωθεί η μεταφορά πίστωσης. Κάθε ενδιάμεσο ίδρυμα που έχει αποδεχτεί την εντολή πληρωμής υποχρεούται να επιστρέψει, με δική του δαπάνη, το ποσό της μεταφοράς πίστωσης στο ίδρυμα που την έχει διατάξει.»

Βρυξέλλες, 13 Σεπτεμβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() Γνωμοδότηση (έγγρ. CES 573/95) με θέμα: «Μεταφορές χρηματικών ποσών στην ΕΕ: διαφάνεια, αποτελεσματικότητα και σταθερότητα» [έγγρ. COM(94) 436 τελικό - 94/0242 (COD)].